钦定古今图书集成/理学汇编/文学典/第126卷 > 《再上欧阳内翰书》前人
## 钦定古今图书集成/理学汇编/文学典/第126卷 > 《再上欧阳内翰书》前人

内翰、谏议执事，士之能以其姓名闻乎天下后世者，
夫岂偶然哉？以今观之，乃可以见生而同乡，学而同
道，以某问某，盖有曰“吾不闻”者焉，而况乎天下之广，
后世之远，虽欲求《髣髴》，岂易得哉！古之以一能称、以
一善书者，愚未尝敢忽也。今夫群群焉而生、逐逐焉
而死者，更千万人，不称不书也。彼之以一能称、以一
善书者，皆有以过乎千万人者也。自孔子没百有馀
年而孟子生，孟子之后数十年而至荀卿子。荀卿子
后乃稍阔远。二百馀年而扬雄称于世。扬雄之死，不
得其继，千有馀年而后属之韩愈氏。韩愈氏没三百
年矣，不知天下之将谁与也？且以一能称、以一善书
者，皆不可忽，则其多称而屡书者，其“为人宜尤可贵
重。奈何数千年之间，四人而无加此其人宜何如也？
天下病无斯人，天下而有斯人也，宜何以待之？”洵一
穷布衣，于今世最为无用，思以一能称，以一善书，而
不可得者也。况夫四子者之文章，诚不敢冀其万一。
顷者张益州见其文，以为似司马子长，洵不悦辞焉。
夫以布衣而王公大“人称其文似司马迁，不悦而辞，
无乃为不近人情？”诚恐天下之人不信，且惧张公之
不能副其言，重为世俗笑耳。若执事，天下所就而折
衷者也，不知其不肖，称之曰：“子之《六经》”论，荀卿子之
文也。平生为文，求于千万人中，使其姓名髣髴于后
世而不可得，今也一旦而得齿于四人者之中，天下
乌有是哉？意者其失于斯言也。执事于《文》称师鲁，于
《诗》称子美圣俞，未闻有此言也。意者其戏也？惟其愚
而不顾，日书其所为文，惟执事之求而致之。既而屡
请而屡辞焉，曰：“吾未暇读也。”退而处，不敢复见，甚惭
于朋友曰：“信矣其戏也。”虽然，天下不知其为戏，将有
以议执事，洵亦且得罪。执事怜其平生之心，苟以为
可教，亦足以慰其衰老。唯《无曰》《荀卿》云者，幸甚。